**Óbudai Futófesztivál – Ajánló**

**2016. április 23 – 24.**

**Az Óbudai Sport Nonprofit Kft. csapata több újdonsággal várja idén a futókat. Az esemény kétnapossá vált, új honlap segíti a regisztrációt, új távokon indulhatnak a versenyzők és már a 7 km-es távon is lesz időmérés.**

A 2016-os verseny fővédnöke: **Storcz Botond** háromszoros olimpiai bajnok, Világ- és Európa bajnok kajakozó a Magyar Kajak – Kenu Szövetség szövetségi vezetőedzője, aki az egyik legeredményesebb magyar kajakozóként, a sport elkötelezett híveként és támogatójaként szívesen vállalta, hogy képviseli, erősíti az eseménysorozat által képviselt célokat.

A verseny védnöke: **Bús Balázs** Óbuda–Békásmegyer polgármestere

A helyszín változatlanul a Duna-part, ez a természetes környezet immár hatodik alkalommal ad otthont a rendezvénynek. Évről évre április utolsó hétvégéjén rendezi meg a sporteseményt az Óbudai Sport Nonprofit Kft., azzal a céllal, hogy a helyi és környező térségek futóköreit erősítsék, részvételre ösztönözzenek egyént és csapatot egyaránt.

**Újdonságok a Futófesztiválon!**

A Futófesztivál immár kétnapos, **2016. április 23-24-én kerül megrendezésre**. Ennek oka, hogy mindenki kényelmesen rajthoz tudjon állni, szülők együtt tudjanak futni gyermekeikkel, mert a sportolás és a mozgás rendkívül nagy élményt nyújt gyerekeknek és szüleiknek egyaránt. Aki pedig további kihívást érez magában kényelmesen el tudjon indulni a hosszabb távokon. A félmaratoni táv esetében a futók folyamatos kezdeményezésére idén eljött az alkalom és a lehetőség, hogy ezen a távon is egy korábbi rajtot tudjunk biztosítani. Szeretnénk ezzel is elősegíteni, hogy mind többen tudjanak sporteseményünkön részt venni és mindenki megtalálja a számára legalkalmasabb távot.

**Regisztráció**

Az esemény saját honlap működésével kezdi meg az idei szezont, amely hasznos információkkal és az esemény részleteivel segíti a versenyre készülőket. A nevezések rögzítése szintén a **www.obudaifutofesztival.hu** honlapon lehetséges.

**Új távok, időmérés a 7 km-es távon is!**

A két napon összesen 8 választható távon tudnak a nevezők rajthoz állni. Április 23-án a Családi Futónapon mini, midi, családi, 3,5 km-es és nordic walking távon, míg április 24-én a kilométer szerelmeseinek szervezett futamokon 7 km-es, félmaratoni, és félmaratoni váltóban 2 és 3 fős csapatokba szerveződve mérettethetik meg magukat az indulók. A félmaratoni szakaszon a futók kezdeményezésére a idén korábbra tettük a kezdési időpontot. Szintén a résztvevők igényét figyelembe véve a 7 km-es távon is lesz időmérés.

Óbuda-Békásmegyer Önkormányzata valamint a versenyt szervező és lebonyolító Óbudai Sport Kft. is bízik benne, hogy a változtatások még több lelkes óbudait csábítanak a szabadba és közös sportolásra. Találja meg az Önnek leginkább megfelelő távot és nevezzen még ma!